2015. gada . maijā Noteikumi Nr.

Rīgā (prot. Nr.      .§)

**Noteikumi par biodrošības pasākumu kopumu dzīvnieku turēšanas vietām**

Izdoti saskaņā ar [Veterinārmedicīnas likuma](http://likumi.lv/ta/id/20436-veterinarmedicinas-likums)[25. panta](http://likumi.lv/ta/id/20436-veterinarmedicinas-likums#p25)19. punktu

 1. Noteikumi nosaka:

 1.1. to dzīvnieku sugas, kategorijas un populācijas, kurām ir jāpiemēro biodrošības pasākumu kopums;

 1.2. prasības biodrošības pasākumu izstrādei dzīvnieku turēšanas vietās.

 2. Noteikumi attiecas uz:

 2.1. mājputnu (vistu, tītaru, pērļu vistiņu, zosu, pīļu, paipalu, baložu, fazānu, irbju un citu ierobežotās platībās turētu putnu) novietnēm, izņemot novietnēm, kurās mājputnus tur olu un gaļas iegūšanai nelielā apjomā vai kurās iegūtos produktus izmanto patēriņam savā uzturā;

 2.2. vēršu apakšdzimtas (arī *Bubalus bubalus* un *Bison bison* sugu) dzīvnieku, cūku, aitu un kazu savākšanas centriem, dzīvnieku tirgošanas telpām un dzīvnieku turēšanas vietām, kurās dzīvniekus tur izolācijā līdz izvešanai uz trešajām valstīm;

 2.3. novietnēm, kurās tur un audzē cūku sugas dzīvniekus.

 3. Dzīvnieku īpašnieks vai turētājs ir atbildīgs par biodrošības pasākumu kopuma (turpmāk – pasākumu plāns) izstrādi un izpildi šo noteikumu 2. punktā minētajās dzīvnieku turēšanas vietās, izņemot tie dzīvnieku īpašnieki vai turētāji, kas tur nobarojamos cūku sugas dzīvniekus, tos nepārvietojot no novietnes teritorijas uz citām novietnēm vai kautuvi.

 4. Dzīvnieku īpašnieks vai turētājs, kas tur:

 4.1. nobarojamos cūku sugas dzīvniekus, tos nepārvietojot no novietnes teritorijas uz citām novietnēm vai kautuvi, ievēro šo noteikumu pielikuma 1., 3., 4., 5., 8., 9. un 12.punktā noteiktos biodrošības pasākumus;

 4.2. vaislas dzīvniekus vai audzē cūku sugas dzīvniekus, tos pārvietojot no novietnes teritorijas uz citām novietnēm vai kautuvi, ievēro šo noteikumu pielikumā noteiktos biodrošības pasākumus.

 5. Pasākumu plānu izstrādā, lai nodrošinātu:

 5.1. dzīvnieku turēšanas vietu un to aprīkojuma tīrību;

 5.2. transportlīdzekļu un apmeklētāju kontrolētu kustību;

 5.3. dzīvnieku izolēšanu, ja tas nepieciešams;

 5.4. dzīvnieku izcelsmes blakusproduktu, arī dzīvnieku līķu, uzglabāšanu līdz to aizvešanai uz blakusproduktu pārstrādes uzņēmumu;

 5.5. darbinieku instruktāžu par biodrošības un higiēnas pasākumiem.

 6. Pasākumu plānā paredz kārtību, kādā:

 6.1. tīra, dezinficē, dezinsekcē un deratizē dzīvnieku turēšanas vietas;

 6.2. tīra un pēc nepieciešamības dezinficē barības uzglabāšanas rezervuārus, barības padeves iekārtas un inventāru;

 6.3. tīra un dezinficē novietnei piederošos transportlīdzekļus dzīvnieku pārvadāšanai;

 6.4. reģistrē dzīvnieku pārvadājumus;

 6.5. reģistrē iebraucošos un izbraucošos transportlīdzekļus;

 6.6. reģistrē personas, kas apmeklē novietnes teritoriju;

 6.7. nodrošina, ka apmeklētāji ievēro biodrošības prasības un veic higiēnas pasākumus;

 6.8. pēc nepieciešamības nošķir dzīvniekus, kā arī nosaka prasības šo dzīvnieku kopšanai, barošanai un novērošanai;

 6.9. uzglabā dzīvnieku izcelsmes blakusproduktus, arī dzīvnieku līķus, līdz to aizvešanai uz blakusproduktu pārstrādes uzņēmumu;

 6.10. darbinieki ievēro higiēnas prasības;

 6.11. darbinieki tiek instruēti par biodrošības pasākumiem;

 6.12. pie novietnes telpu ieejas un izejas nodrošina apavu dezinfekciju.

 7. Ja cūku sugu dzīvnieku īpašnieks vai turētājs nenodrošina kādu no biodrošības pasākumiem, kas noteikti šo noteikumu pielikumā, Pārtikas un veterinārā dienesta inspektors pieņem lēmumu par dzīvnieku un to produktu pārvietošanas aizliegumu.

 8. Šo noteikumu 7. punktā noteikto aizliegumu Pārtikas un veterinārā dienesta inspektors atceļ piecu darbdienu laikā no brīža, kad atkārtotas pārbaudes laikā ir konstatēts, ka dzīvnieku īpašnieks ir novērsis iepriekšējā pārbaudē konstatētos pārkāpumus un novietnē tiek ievēroti biodrošības pasākumi.

 9. Atzīt par spēku zaudējušiem Ministru kabineta 2013. gada 20. augusta noteikumus Nr. 621 “Noteikumi par biodrošības pasākumu kopumu dzīvnieku turēšanas vietām” (Latvijas Vēstnesis, 2013, 181. nr.; 2014, 139., 143., 165., 190., 220. nr.).

 10. Pirms šo noteikumu spēkā stāšanās dzīvnieka īpašnieka parakstīta apņemšanās savā dzīvnieku novietnē gadu neturēt cūku sugas dzīvniekus ir spēkā līdz saistību izpildei.

**Informatīva atsauce uz Eiropas Savienības direktīvu**

 Noteikumos iekļautas tiesību normas, kas izriet no Padomes 1964. gada 26. jūnija Direktīvas 64/432/EEK par dzīvnieku veselības problēmām, kas ietekmē liellopu un cūku tirdzniecību Kopienā.

 Ministru prezidente L.Straujuma

 Zemkopības ministrs J.Dūklavs

19.05.2015. 12:56

581

O.Vecuma-Veco

67027551, Olita.Vecuma-Veco@zm.gov.lv